Norges Sjakkforbund

Norges Sjakkforbund (NSF) er høyeste organ for det organiserte sjakklivet i Norge med rundt 3500 tellende medlemmer. Forbundet er tilsluttet Nordisk Sjakkforbund, Den Europeiske sjakkunion og FIDE (Verdenssjakkforbundet) og har et nært samarbeid med Ungdommens Sjakkforbund. Forbundet består i dag av 16 sjakkretser og 120 sjakklubber .


== Historie ==
Norges Sjakkforbund ble stiftet under navnet Norsk Schakforbund mandag 20. juli 1914 i Christiania Schakselskaps lokaler i Athenæum i Akersgata i Kristiania med representanter fra sju klubber: Christiania Schakselskab, Schakklubben av 1911, Aalesund Schakklag, Bergens Schakklub, Kristiandsand Schakklub, Fredriksstad Schakselskap og Skien Schakklubb. På 1930-tallet hadde Arbeidernes Idrettsforbund et eget utvalg for sjakk som etter hvert ble større enn Norsk Sjakkforbund. Under 2. verdenskrig lå den organiserte sjakken nede, og i 1946 ble de to organisasjonene enige om å slå seg sammen. Samtidig ble navnet endret til det nåværende Norges Sjakkforbund.


== Aktivitet ==
Sjakkaktiviteten i Norge består i hovedsak av ulike typer turneringer, men det finnes også sjakkurs for barn, ungdom og voksne på ulike nivåer.


=== Turneringer ===
Norsk sjakk har et rikt utvalg av ulike typer turneringer for aktive sjakkspillere. Vanligvis er det klubbene tilknyttet Norges Sjakkforbund som arrangerer ulike typer turneringer, mens Norges Sjakkforbund har ansvaret for koordinering og reglementer. Turneringstilbudet for sjakkspillere består blant annet av:

Landsturneringen er norsk sjakks største arrangement med mange hundre deltakere. Turneringen arrangeres på ulike steder hvert år.
Seriesjakk med en landsdekkende Eliteserie og de regionale seriene Østlandsserien, Vestlandsserien, Midt-Norge-serien og Nord-Norge-serien. Klart størst av disse er Østlandsserien med fire divisjoner som alle har flere avdelinger. I tillegg arrangeres et NM for klubblag.
Norges Grand Prix (NGP) er en landsomfattende rekke turneringer i tidsrommet 1. juli til 30. juni påfølgende år, der spillere ved å samle poeng i flere turneringer konkurrerer om sammenlagtpremier.
Flere andre turneringer som f.eks. Det åpne NM, Det åpne NM i hurtigsjakk, NM i hurtigsjakk for seniorer og Nordnorsk mesterskap.


=== Rating ===
Svært mange av turneringene med normal betenkningstid rates nasjonalt, og stadig flere også internasjonalt. Ratingsystemet er beskrevet i artikkelen om Elo-rating. Det er vedtatt at det norske ratingsystemet skal avvikles når et stort flertall av de norske sjakkspillerne har fått FIDE-rating.


=== Dommere ===
De aller fleste sjakkturneringer ledes av en turneringsleder og/eller dommer. Disse ser til at sjakk overholdes og er som regel også sentrale i gjennomføringen av sjakkarrangementer.
Innenfor forbundet er det tre dommergrader i tillegg til den internasjonale dommergraden. Det stilles krav til ulike dommergrader ved ulike turneringer. Dommertitlene er bygd opp etter samme struktur som sjakkorganisasjonen med klubbdommere, kretsdommere, forbundsdommere og internasjonale dommere:

Personer som har gjennomført et kurs og bestått en test utarbeidet av Reglementsutvalget (RU) er å regne som klubbdommere.
Når disse har assistert under minst tre turneringer som krever autorisert kretsdommer (fortrinnsvis under to forskjellige dommere), kan de søke om å bli autorisert som kretsdommer.
Personer som har deltatt på forbundsdommerseminar og bestått dertil hørende test utarbeidet av Reglementsutvalget, kan – når de har samlet tilstrekkelig erfaring – søke om å bli utnevnt til forbundsdommere. Med tilstrekkelig erfaring menes at dommeren har assistert i minst tre turneringer som krever autorisert forbundsdommer. Turneringer som krever autorisert forbundsdommer er blant annet internasjonale tittelturneringer i Norge og de fleste av NSFs norgesmesterskap.
Verdenssjakkforbundet FIDE kan etter forslag fra Norges Sjakkforbund dessuten utnevne FIDE-dommere (FA), internasjonale dommere (IA) og internasjonale organisatorer (IO).En oversikt over aktive dommere finnes i Dommerarkivet.


== Norsk Sjakkblad ==
Forbundet har siden 1906 med noen opphold utgitt medlemsbladet Norsk Sjakkblad. Bladet sendes ut til alle medlemmene i forbundet. P.t. (2022) utkommer bladet med 3 nummer i året med Joachim B Nilsen og Maud Rødsmoen som ansvarlige redaktører. Se for øvrig artikkel om Norsk Sjakkblad.


== Organisasjon ==
Forbundets høyeste og lovgivende myndighet er kongressen. Kongressen arrangeres hver sommer (vanligvis i juli måned) i forbindelse med Landsturneringen og her velges Sentralstyret.


=== Sentralstyret ===
Sentralstyret er NSFs utøvende myndighet og ansvarlig for den daglige, forretningsmessige drift. Sentralstyret består av president, visepresident, kasserer, turneringssjef, eliteutvalgsleder, leder i Ungdommens Sjakkforbund (USF) og tre styremedlemmer.


==== Presidenter ====
Nedenfor finnes en oversikt over presidenter (1914–1921 var tittelen formann) i Norges Sjakkforbund.


==== Komiteer og utvalg ====
Kongressen og Sentralstyret oppnevner ulike utvalg som har ansvar for særskilte områder. I inneværende sesong (2012–13) finnes det følgende komiteer og utvalg i Norges Sjakkforbund:


==== Fond ====
NSF administrerer ulike fond med ulik opprinnelse og ulike formål. P.t. administreres følgende fond:. Norsk Sjakkfond, Knut Monssens Minnefond, Arvid Karlsens Minnefond til Sjakkens Fremme, Anna Elisabeth Westerlunds Minnefond, Thomas Heibergs Minnefond, Nordnorsk sjakkungdomsfond og Arnold J. Eikrems Minnefond.


=== Sjakkontoret ===
Administrasjonen i Norges Sjakkforbund og Ungdommens Sjakkforbund (Sjakkontoret) er lokalisert i Sandakerveien 24D i Oslo (Myhrens verksted). Forbundene har felles generalsekretær og administrasjon.Kontorets oppgaver består blant annet av:

Medlemsregistrering
Administrasjon av turneringsvirksomhet
Service overfor klubber, kretser og enkeltmedlemmer.


==== Generalsekretærer ====
Kristine Marie Ganz (2022–)
Eirik Natlandsmyr (2021–2022)
Geir Nesheim (2014–2021)
Liv Mette Harboe (2011–2014)
Dag Danielsen (2006–2010)
Bjarke Sahl (Kristensen) (1998–2005)
Johs. Kjeken (1988–1998)
Øystein Brekke (1982–1988)


== Referanser ==


== Eksterne lenker ==
Norges Sjakkforbund (NSF) Arkivert 26. februar 2012 hos Wayback Machine.
NSFs lover
Liste over redaktører for Norsk Sjakkblad (pdf-fil)
Norsk Sjakkblads offisielle hjemmeside (bl.a. med alle bladene f.o.m. 2004 i pdf-format)